Johan Renck

Bo Johan Renck (s. 5. joulukuuta 1966 Uppsala) on ruotsalainen ohjaaja ja entinen laulaja-lauluntekijä, joka käytti 1990-luvulla taiteilijanimeä Stakka Bo. Hän on ohjannut musiikkivideoita muun muassa Robbie Williamsille, Madonnalle sekä David Bowielle. Lisäksi hän on ohjannut kolme jaksoa yhdysvaltalaiseen televisiosarjaan Breaking Bad ja yhden jakson The Walking Deadiin sekä pilottijakson Viikinkeihin.

Renckin ensimmäinen pitkä elokuvaohjaus on nimeltään Downloading Nancy (2008). Elokuva sai huonot arvostelut. Esimerkiksi Salon-verkkojulkaisun kriitikko kertoi löytäneensä vastauksen kysymykseen: ”Voiko elokuva olla loukkaavaa roskaa?” Yleisöä poistui ensi-illasta kesken esityksen, mutta näyttelijä Rufus Sewell sanoi silti olevansa ylpeä elokuvasta riippumatta siitä, onko se muiden mielestä hyvä vai huono.

Renckin ohjaama viisiosainen minisarja Chernobyl sai ensiesityksensä touko–kesäkuussa 2019. Sarjan pääosissa esiintyvät Stellan Skarsgård, Jared Harris ja Emily Watson. Sarja sai erinomaisen vastaanoton, ja se nousi parhaiten arvostelluksi televisiosarjaksi Internet Movie Database -tietokannassa. Chernobylin jälkeen Renck kertoi olonsa ”ammatillisesti tyydytetyksi” ja sanoi siirtyvänsä määrittelemättömän pituiselle tauolle elokuvien ja sarjojen tekemisestä.

Stakka Bo
Vuonna 1993 Renck julkaisi taiteilijanimellä Stakka Bo tanssihitin ”Here We Go”, jossa kertosäkeen laulaa Nana Hedin. Kappale nousi Britannian singlelistalla sijalle 13 ja Eurochart-listalla sijalle 17.

Lähteet

Aiheesta muualla 

Musiikkivideo-ohjaajat
Televisio-ohjaajat
Ruotsalaiset elokuvaohjaajat
Ruotsalaiset laulaja-lauluntekijät
Ruotsalaiset elektronisen musiikin artistit
Vuonna 1966 syntyneet
Elävät henkilöt